สิทธิลดหย่อนภาษีเพื่อการเกษียณ กลุ่ม “ร่วมด้วยช่วยออม” มีอะไรบ้าง
สิทธิลดหย่อนภาษีเพื่อการเกษียณ กลุ่ม “ร่วมด้วยช่วยออม” เมื่อออมแล้วจะมีคนสมทบเงินออมเพิ่มให้ด้วย

- กองทุนสำรองเลี้ยงชีพ (Provident Fund) เป็นระบบการออมเพื่อการเกษียณสำหรับพนักงานประจำในบริษัทเอกชน บังคับพนักงานออมเงินโดยการหักเงินสะสมออกจากเงินเดือนให้อัตโนมัติ เริ่มต้นที่ 3% ไปจนถึงสูงสุดที่ 15% ของเงินเดือน ออมเท่าไหร่ลดหย่อนได้เท่านั้น นายจ้างจะมีหน้าที่ต้องสมทบเงินออมให้ด้วยไม่น้อยกว่าที่ลูกจ้างได้สะสมเข้ามาด้วย

- กองทุนบำเหน็จบำนาญข้าราชการ (กบข.) สำหรับข้าราชการทุกคน เป็นระบบการบังคับออมลักษณะใกล้เคียงกันกับ Provident fund คือ ออมขั้นต่ำ 3% ของเงินเดือน สูงสุดออมเพิ่มได้ถึง 15% ต่อเดือน แต่ที่แตกต่างคือนายจ้าง (รัฐบาล) จะสมทบเงินออมให้ไม่เกิน 3% เท่านั้น มีการสมทบเงินในส่วน “เงินชดเชย” โดยข้าราชการจะได้รับเงินชดเชยก็ต่อเมื่อตอนเกษียณแล้วเลือกรับเงินบำนาญเท่านั้น

- กองทุนสงเคราะห์ครูโรงเรียนเอกชน สำหรับบุคลากรทางการศึกษา ในโรงเรียนเอกชน ลูกจ้างหักสะสมจากเงินเดือน 3% โรงเรียนในฐานะนายจ้างสมทบเงินให้อีก 3% รัฐช่วยสมทบให้อีก 6%

- กองทุนการออมแห่งชาติ (กอช.) เป็นกองทุนเดียวที่ใช้ความสมัครใจ ไม่บังคับออม เป็นระบบการออมเพื่อการเกษียณที่ออกแบบมาเพื่อ Freelance และผู้ที่ไม่ได้เป็นสมาชิกกองทุนโดยเฉพาะ ออมได้สูงสุด 13,200 บาทต่อปี นอกจากลดหย่อนภาษีได้ เมื่อออมแล้วก็จะมีรัฐบาลสมทบเงินให้ด้วย โดยจะกำหนดวงเงินสมทบตามช่วงอายุของผู้ออม เช่น ถ้าอายุระหว่าง 15 – 30 ปี รัฐจะสมทบเงินออมให้ 50% แต่จะไม่เกิน 600 บาท เป็นต้น ยิ่งอายุมากขึ้น รัฐก็จะสมทบให้มากขึ้นไปอีก ถ้าออมครบตามเงื่อนไข ก็จะได้รับบำนาญตลอดชีพด้วย

สิ่งที่น่าสนใจสำหรับกลุ่ม “ร่วมด้วยช่วยออม”  เป็นการออมเพื่อการเกษียณที่ได้ประโยชน์หลายเด้ง ได้วินัยการออม ได้เงินออมเพิ่มจากนายจ้างหรือภาครัฐ แล้วยังลดหย่อนภาษีได้อีกด้วย อย่างไรก็ตาม ในแต่ละช่วงเวลา ผู้ออมจะได้รับเงินสมทบจากหน่วยงานใดหน่วยงานหนึ่ง เพียงหน่วยงานเดียวเท่านั้น อย่างเช่น พนักงานประจำที่ได้สะสมเงินใน Provident fund และกองทุนประกันสังคมอยู่แล้ว ก็จะไปออมเงินใน กอช. เพื่อให้ได้รับเงินสมทบจากรัฐบาลด้วยอีกไม่ได้
3.ตลาดการเงิน & ผลิตภัณฑ์และบริการทางการเงิน,5.ความรู้ทางการเงิน